[pic] | ЕВРОПЕЙСКА КОМИСИЯ |

Брюксел, 9.9.2010

COM(2010) 464 окончателен

ОТЧЕТ НА КОМИСИЯТА ДО ЕВРОПЕЙСКИЯ ПАРЛАМЕНТ И СЪВЕТА

за дейностите на Европейския фонд за приспособяване към глобализацията през 2009 г.

ОТЧЕТ НА КОМИСИЯТА ДОЕВРОПЕЙСКИЯ ПАРЛАМЕНТ И СЪВЕТА

за дейностите на Европейския фонд за приспособяване към глобализацията през 2009 г.

СЪДЪРЖАНИЕ

1. Въведение 4

2. Преглед на дейностите на ЕФПГ през 2009 г. 4

3. Последващи действия във връзка с годишния отчет за дейностите на ЕФПГ през 2008 г. 5

Регламент (ЕО) № 546/2009 за изменение на Регламент (ЕО) № 1927/2006 за създаване на ЕФПГ 5

4. Анализ на дейностите на ЕФПГ през 2009 г. 5

4.1. Получени заявления 5

Таблица 1 — заявления, получени през 2009 г. 6

4.1.1. Получени заявления според държавата-членка и сектора 6

4.1.2. Получени заявления според размера на поисканата сума 7

4.1.3. Получени заявления според броя на работниците от целевата група за помощ 7

4.1.4. Получени заявления според размера на поисканата сума за отделен работник 7

4.1.5. Получени заявления според критерия за интервенция 7

4.2. Улесняване на вземането на решения по заявления за участие от ЕФПГ: нова процедура за подаване на предложения до Съвета и Европейския парламент 8

4.3. Предоставени участия 8

Таблица 2 — подробна информация за участията, предоставени през 2009 г. 8

4.3.1. Профил на работниците, получаващи помощ от ЕФПГ 8

Таблица 3 — участия от ЕФПГ, предоставени през 2009 г.: профил на работниците 9

4.3.2. Действия, финансирани с помощта на ЕФПГ 9

Таблица 4 — действия, финансирани през 2009 г., разбити според класификацията на Евростат 10

4.3.3. Допълняемост с действия, финансирани от структурните фондове, и по-специално от Европейския социален фонд (ЕСФ) 11

4.4 Резултати, постигнати от ЕФПГ: заключителни отчети за изпълнението на предоставеното финансово участие, получени през 2009 г. 12

4.4.1. Заключителни отчети, получени от държавите-членки 12

4.4.2. Обобщение на отчетените резултати 12

4.4.3. Добри практики и поуки, представени в заключителните отчети 12

Таблица 5 — резултати, докладвани в получените през 2009 г. заключителните отчети 15

4.5. Финансов отчет 15

4.5.1. Финансово участие от ЕФПГ 15

4.5.2. Разходи за техническа помощ 17

Таблица 6 — разходи за техническа помощ за 2009 г. 17

4.5.3. Докладвани или приключени случаи на нередности 17

4.5.4. Прекратяване на финансовото участие от ЕФПГ 18

Таблица 7 — досиета, прекратени през 2009 г. 18

4.5.5. Други възстановявания на суми 18

4.6. Дейности по предоставяне на техническа помощ, предприети от Комисията 19

4.6.1. Информация и публичност 19

4.6.2. Срещи с националните органи и социалните партньори 20

5. Тенденции 21

1. Въведение

Европейският фонд за приспособяване към глобализацията (ЕФПГ) беше създаден с Регламент (ЕО) № 1927/2006[1], за да се покаже солидарност с работниците, съкратени вследствие на значими структурни промени в моделите на световната търговия, и да им се окаже подкрепа. Той бе замислен като средство за постигане на баланс между общите дългосрочни ползи от отворената търговия от гледна точка на растежа и заетостта и евентуалното неблагоприятно въздействие в краткосрочен план, оказвано от глобализацията, особено върху заетостта на най-уязвимите и най-слабо квалифицирани работници.

Правилата бяха изменени с Регламент (ЕО) № 546/2009 от 18 юни 2009 г., за да се постигне по-ефективна реакция в отговор на световната финансова и икономическа криза (вж. раздел 3).

С член 16 от регламента се изисква преди 1 юли всяка година Комисията да представя на Европейския парламент и на Съвета количествен и качествен отчет за дейностите на ЕФПГ през предходната година. Отчетът се съсредоточава основно върху резултатите, постигнати от ЕФПГ, и съдържа по-специално информация за подадените заявления, приетите решения, финансираните действия, включително тяхната допълняемост с действията, финансирани от структурните фондове, особено от Европейския социален фонд (ЕСФ), и прекратяването на предоставяното финансово участие. В него се съдържа също информация за исканията, които са били отхвърлени поради недостиг на бюджетни кредити или поради неприемливост.

2. Преглед на дейностите на ЕФПГ през 2009 г.

През 2009 г. Комисията получи 30 заявления за финансово участие от ЕФПГ — шест пъти повече, отколкото през 2008 г. Подробна информация относно заявленията е посочена в раздел 4 и в таблица 1.

През 2009 г. бюджетният орган взе 10 решения за мобилизиране на ЕФПГ. Осем от тях се отнасяха до заявления, подадени през 2009 г., а две — до заявления, получени в края на 2008 г. Подробна информация относно предоставеното финансово участие е посочена в раздел 4 и в таблици 2, 3 и 4.

Комисията получи девет заключителни отчета за изпълнението на участията на ЕФПГ през 2009 г. Подробна информация за постигнатите резултати е посочена в раздел 4 и в таблица 5.

Освен това бяха прекратени четири финансови участия на ЕФГП, предоставени през предишни години. Беше предоставена техническа помощ по инициатива на Комисията (член 8, параграф 1 от Регламента за ЕФПГ). Подробна информация е посочена в раздели 4.5. и 4.6 и в таблици 6 и 7.

3. Последващи действия във връзка с годишния отчет за дейностите на ЕФПГ през 2008 г.

Регламент (ЕО) № 546/2009 за изменение на Регламент (ЕО) № 1927/2006 за създаване на ЕФПГ [2]

В своя Европейски план за икономическо възстановяване, публикуван на 26 ноември 2008 г. [3], Комисията заяви, че ще преразгледа правилата на ЕФПГ, така че Европейският съюз да може да помогне на работниците, засегнати от световната финансова и икономичес криза, и да предприеме действия във връзка с техните дългосрочни перспективи за заетост. Три седмици по-късно, след анализ на очакванията и нуждите на основните заинтересовани страни на ЕФПГ (представители на държавите-членки и организации на социалните партньори на национално и европейско ниво), тя прие предложение за изменение на Регламента за ЕФПГ[4], съдържащо следните основни разпоредби:

- намаляване на прага за подаване на заявление от 1000 на 500 съкратени работници;

- удължаване на срока на прилагане от 12 на 24 месеца;

- увеличаване на процента на съфинансиране от 50 на 75 %[5];

- временна дерогация, позволяваща на работниците, съкратени вследствие на кризата, да отговарят на изискванията за помощ, при условие че заявленията, основани на този критерий, бъдат подадени преди края на 2010 г.

Въз основа на предложението на Комисията на 18 юни 2009 г. беше приет измененият Регламент за ЕФПГ (ЕО) № 546/2009.

4. Анализ на дейностите на ЕФПГ през 2009 г.

4.1. Получени заявления

Получените през 2009 г. от Комисията 30 заявления (вж. таблица 1) представляват сериозно увеличение в сравнение с двете предходни години — само за осем месеца (от май до декември 2009 г., тоест откакто беше изменен Регламентът за ЕФПГ до края на годината) бяха получени 28 заявления, в сравнение с 14, получени за 24 месеца (2007 и 2008 г.)[6].

Заявленията бяха подадени от 13 държави-членки, обхващаха 29 021 съкратени работници, а поисканото с тях участие от ЕФПГ възлизаше на 166 581 220 EUR. Подадените от м. май 2009 г. насам 28 заявления попадаха в обхвата на новите правила (65 % дял на финансиране, продължителност от 24 месеца и т.н.).

През 2009 г. нямаше отхвърлени заявления. Едно заявление беше оттеглено и поради това не беше включено в статистиката.

Таблица 1 — заявления, получени през 2009 г.

[pic]

4.1.1. Получени заявления според държавата-членка и сектора

Получените 30 заявления бяха подадени от 13 държави-членки и се отнасяха до 17 сектора[7]:

Австрия (едно заявление; автомобилна промишленост), Белгия (две заявления; текстил), България (едно заявление; основни метали), Дания (две заявления; механика/електроника), Франция (едно заявление; автомобилна промишленост), Германия (две заявления; мобилни телефони, автомобилна промишленост), Ирландия (три заявления; компютри, кристално стъкло, техническо обслужване на въздухоплавателни средства), Италия (едно заявление; битови уреди), Литва (четири заявления; битови уреди, мебели, строителство, облекло), Нидерландия (осем заявления; строителство, печатна промишленост, издателска дейност), Португалия (две заявления; текстил, електронно оборудване), Испания (две заявления; керамика и дограма и други изделия от дървен материал), Швеция (едно заявление; автомобилна промишленост).

4.1.2. Получени заявления според размера на поисканата сума

Държавата-членка, подаваща заявление за помощ от ЕФПГ, трябва да изготви съгласуван пакет от мерки, който в най-голяма степен подхожда на профила на целевата група работници, и да вземе решение за размера на помощта, която иска да ѝ бъде предоставена. Регламентът за ЕФПГ не препоръчва, нито ограничава общия размер на исканата сума, но при оценката на заявлението от страна на Комисията могат да възникнат въпроси, които да станат причина държавата-членка да преразгледа предложения пакет персонализирани услуги и съответно — размера на исканата сума.

Поисканите през 2009 г. финансови участия от ЕФПГ варираха от 258 164 EUR до 56 385 144 EUR (средно 5 552 707 EUR).

4.1.3. Получени заявления според броя на работниците от целевата група за помощ

Броят на работниците от целевата група за предложените за съвместно финансиране от ЕФПГ мерки беше 29 021 (30 заявления), варирайки между 111 и 3 582 работници (средно 967 работници). Три от заявленията се отнасяха до повече от 2000 работници, седем — от 1000 до 2000, а 20 — до по-малко от 1000 работници.

Възможно е да има различия в броя на работниците, засегнати от съкращения, и броя работници от целевата група за помощ от ЕФПГ, ако кандидатстващата държава-членка е решила да насочи помощта си например към работниците, изправени пред изключителни затруднения да останат на пазара на труда, и/или към крайно нуждаещите се от помощ.

4.1.4. Получени заявления според размера на поисканата сума за отделен работник

Предложените суми за отделен работник през 2009 г. се варираха от малко над 500 EUR до над 15 700 EUR (средно 5 740 на работник).

В съответствие с условията на Регламента за ЕФПГ кандидатстващите държави-членки по своя преценка определят пакета индивидуални услуги, които предлагат на съответните съкратени работници. Поисканата сума за отделен работник, засегнат от съкращения, следователно може да варира в зависимост от тежестта на съкращенията, ситуацията на засегнатия пазар на труда, конкретните обстоятелства при работниците от целевата група, вече предвидените от държавата-членка мерки и разходите за предоставянето на услугите в съответната държава-членка или регион.

4.1.5. Получени заявления според критерия за интервенция

24 от подадените заявления (80 %) бяха в помощ на работници, съкратени като пряка последица от световната финансова и икономическа криза (член 1а от изменения регламент), а останалите шест заявления (20 %) бяха предложени въз основа на големи структурни промени в моделите на световната търговия вследствие на глобализацията .

11 заявления бяха въз основа на член 2, буква а) от Регламента за ЕФПГ, а 13 — въз основа на член 2, буква б). От шестте заявления, подадени въз основа на чл. 2, буква в) (всичките обосноваващи се с „изключителни случаи“), в половината се посочва, че не са изцяло изпълнени условията на член 2, буква а), а в другата половина — че не са изцяло изпълнени условията на член 2, буква б).

4.2. Улесняване на вземането на решения по заявления за участие от ЕФПГ: нова процедура за подаване на предложения до Съвета и Европейския парламент

В края на 2009 г. процесът на вземане на решения на ЕФПГ беше рационализиран: Комисията отстрани един от изискваните етапи, като обедини две процедури в една, отговорността за която е споделена между комисаря, отговарящ за заетостта, и комисаря, отговарящ за бюджета. В резултат на това предложенията до бюджетния орган съдържат оценката на Комисията за заявлението под формата на обяснителен меморандум. По този начин се очаква процедурата да се съкрати средно с 22 дни и се очаква обсъжданията в Европейския парламент и в Съвета да протичат по-гладко и при по-голяма прозрачност.

4.3. Предоставени участия

През 2009 г. бюджетният орган взе 10 решения за съфинансиране от ЕФПГ на активни мерки в рамките на политиката на пазара на труда (вж. таблици 2, 3 и 4). Осем от тях се отнасяха до заявления, подадени през 2009 г., а две — до заявления, получени в края на м. декември 2008 г.

Предоставените участия бяха във връзка с 10 938 съкращения в осем държави-членки, като общо 52 349 047 EUR бяха изплатени от ЕФПГ (10,5 % от годишната максимална сума, с която разполага ЕФПГ). Средно на работник сумата беше 4 786 EUR. Шест от 10-те одобрени заявления бяха подадени на 1 май 2009 г. или след тази дата, тоест съгласно новите правила.

Бюджетният орган не отхвърли нито едно от предложенията за финансиране от ЕФПГ, представени му от Комисията.

Таблица 2 — подробна информация за участията, предоставени през 2009 г.

[pic]

4.3.1. Профил на работниците, получаващи помощ от ЕФПГ

В таблица 3 е посочен профилът на работниците от целевата група (пол, гражданство във или извън ЕС, възрастова група, здравен статус/увреждания):

Таблица 3 — участия от ЕФПГ, предоставени през 2009 г.: профил на работниците

[pic]

4.3.2. Действия, финансирани с помощта на ЕФПГ

В член 3 от Регламент (ЕО) № 1927/2006 се предвижда, че ЕФПГ може да съфинансира само активни мерки на пазара на труда, предназначени да помогнат за повторното интегриране на съкратените работници на пазара на труда. Освен това се посочва, че ЕФПГ може да финансира дейностите на държавите-членки по подготовката, управлението, информацията и рекламата, както и по контрола на използването на финансирането (техническа помощ).

Мерките, одобрени при предоставените през 2009 г. 10 участия от ЕФПГ, имащи за цел повторно интегриране на пазара на труда на 10 938 съкратени работници, се състояха основно от обучение и преквалификация, средства за дневни разходи по време на обучения или при други активни мерки на пазара на труда, помощи за обучение и помощ при търсене на работа и услуги по подпомагане в конкретни случаи.

В таблица 4 е посочена разбивка на очакваните разходи по предложените действия, както и техническата помощ.

Таблица 4 — действия, финансирани през 2009 г., разбити според класификацията на Евростат[8]

Интервенции в рамките на политиката на пазара на труда (ППТ), разбити според класификацията на Евростат | Очаквани разходи ЕФПГ + държава-членка (EUR) | % от общата сума |

Услуги по ППТ | 12 954 880 |

1 | Помощ при търсене на работа, услуги по подпомагане в конкретни случаи и услуги по предоставяне на обща информация (професионално ориентиране, сертифициране на уменията, персонализирани планове за действие и др.; отворени информационни услуги за търсещи работа) | 9 406 680 | 10,91 % |

Помощи за търсене на работа | 174 600 | 0,20 % |

Помощи за мобилност | 2 528 400 | 2,93 % |

Други помощи (напр. схеми за ученичество) | 845 200 | 0,98 % |

Мерки в рамките на ППТ | 69 664 315 |

2 | Обучение и преквалификация | 35 806 540 | 41,51 % |

Помощи за обучение | 12 579 650 | 14,58 % |

средства за дневни разходи по време на обучения или при други активни мерки на пазара на труда | 13 077 200 | 15,16 % |

3 | Ротация на работните места и съвместно изпълняване на трудови задължения | НЕ СЕ ПРИЛАГА | НЕ СЕ ПРИЛАГА |

4 | Стимули за заетост и наемане на работа | 2 577 500 | 2,99 % |

5 | Субсидирана заетост и трудоустрояване | 281 600 | 0,33 % |

6 | Пряко създаване на работни места | 594 000 | 0,69 % |

7 | Стимули за започване на предприемаческа дейност | 4 747 825 | 5,50 % |

Техническа помощ (член 3 от Регламент (ЕО) № 1927/2006) | 3 635 200 | 4,21 % |

Общо | 86 254 395 | 100 % |

4.3.3. Допълняемост с действия, финансирани от структурните фондове, и по-специално от Европейския социален фонд (ЕСФ)

ЕФПГ е замислен да подобрява пригодността за заетост и да осигурява бърза повторна интеграция на пазара на труда посредством активни мерки на пазара на труда, допълвайки по този начин ЕСФ, който е основният инструмент на ЕС в тази област. Тяхната допълняемост се изразява в способността им да третират тези въпроси в две различни времеви перспективи: докато ЕФПГ предоставя помощ, адаптирана спрямо нуждите на съкратените работници в отговор на конкретно масово съкращение от европейски мащаб, ЕСФ действа в подкрепа на стратегически, дългосрочни цели (напр. увеличаване на човешкия капитал, управление на промените) чрез многогодишни програми. С оглед на социалните последици от настоящата финансова и икономическа криза начинът на действие на двата фонда беше изменен през 2009 г. по предложение на Комисията, така че те да могат да реагират по-гъвкаво на последиците от кризата.

Определящ критерий е потенциалът на наличните инструменти и мерки ефективно да помагат на работниците. Съдържанието на „съгласувания пакет персонализирани услуги“, съфинансиран от ЕФПГ, следва да бъде балансирано с другите действия и да ги допълва . Това означава, че е необходимо действията на ЕФПГ значително да надхвърлят стандартните курсове, които така или иначе ще са на разположение на работниците. От друга страна, не е налице задължение държавите-членки да предлагат изцяло нови действия — възможно е предложените за съвместно финансиране от ЕФПГ услуги вече да съществуват. Практиката на ЕФПГ е да се предлага комбинация от услуги, която включва изцяло нови действия, действия, които са нови за съответните работници или са им предложени в нови комбинации, и действия, до които те при други обстоятелства не биха имали достъп (напр. 2-ро и 3-то ниво на обучение).

Добър пример за успешно допълване между ЕСФ и ЕФПГ е досието Nokia (EGF/2009/002), внесено от Германия. В заявлението се правеше разлика между пакета на ЕФПГ и първоначален пакет от активни мерки на пазара на труда, финансиран от ЕСФ и чрез национално обществено и частно съфинансиране. Съфинансираният от ЕСФ първоначален пакет включваше създаването на трансферно предприятие ( Transfergesellschaft ) и мерки за профилиране, професионална ориентация, индивидуални консултации, подпомагане чрез съветник и краткосрочна квалификация в съответствие с насоките на програмата по ЕСФ на Федералната служба по заетостта. Пакетът на ЕФПГ от активни мерки на пазара на труда беше замислен като допълващ описания по-горе пакет на ЕСФ, осигурявайки по този начин допълняемост с другите мерки на национално, регионално и местно ниво.

Пример за друг вид успешна допълняемост е досието Volvo (EGF/2009/007), внесено от Швеция: работниците, които вместо да бъдат съкратени, бяха обучени за нови задачи в рамките на предприятието, получиха помощ, съфинансирана от ЕСФ, а тези, които бяха съкратени, получиха помощ чрез съгласуван пакет персонализирани услуги на ЕФПГ.

Държавите-членки направиха необходимото, за да се избегне двойно финансиране от финансови инструменти на Общността, съгласно изискванията на член 6, параграф 5 от Регламента за ЕФПГ.

4.4 Резултати, постигнати от ЕФПГ: заключителни отчети за изпълнението на предоставеното финансово участие, получени през 2009 г.

Основните източници на информация за постигнатите от ЕФПГ резултати са заключителните отчети, представени от държавите-членки съгласно член 15 от регламента.

4.4.1. Заключителни отчети, получени от държавите-членки

През 2009 г. Комисията получи девет заключителни отчета — шест относно заявления, подадени през 2007 г., и три — относно заявления, подадени през 2008 г. (вж. таблица 5).

4.4.2. Обобщение на отчетените резултати

Деветте заключителни отчета показват, че 3717 работници (40,1 %) са били намерили нова работа в края на срока на прилагане. Останалите са били или безработни (2219 човека/24 %), или неактивни (893 човека/9,6 %), или техният трудово-правен статут не е бил посочен от държавите-членки (2439 човека/26,3 %).

4.4.3. Добри практики и поуки, представени в заключителните отчети

Освен добро ниво на успеваемост при повторната професионална интеграция държавите-членки докладваха, че участията на ЕФПГ са им позволили да повишат интензитета на помощта за съкратените работници и да предоставят подкрепа по-дълго време, отколкото би им било възможно без участието на ЕФПГ. Няколко държави-членки (Финландия, Малта и Португалия) прецениха, че 12-месечният срок на изпълнение в тези случаи не е достатъчен, по-специално що се отнася до мерките за насърчаване на предприемачеството и създаването на нови предприятия.

На настоящия етап подробните резултати не може да бъдат разбити по пол, възрастова група, образователна степен, националност и т.н. Това ще бъде направено в бъдеще, за всеки случай поотделно и ще бъде включено в средносрочната оценка на ЕФПГ.

EGF/2007/004 Perlos/Финландия

От 921 работници, възползвали се от съфинансираните от ЕФПГ мерки, 56,9 % са били отново на работа в края на срока на прилагане. Обучението за перспективни нови работни места бе от значителна полза не само за самите работници, но и за целия район, който е отдалечен и застрашен от обезлюдяване. Развиването и поддържането на широка мрежа от заинтересовани страни оказа подкрепа на съкратените работници и им помогна да се върнат на работа по-бързо. Рано започналото сътрудничество с Комисията позволи създаването на по-амбициозен пакет от мерки за работниците, което при други обстоятелства не би било възможно. Заключителният отчет съдържаше анализ на установените в случая силни и слаби страни, възможности и заплахи (SWOT анализ), който може да бъде от полза при планирането на други случаи в бъдеще. Съфинансираните от ЕФПГ мерки дадоха възможност на органите в Северна Карелия да изготвят планове за спешно реагиране при бъдещи мащабни съкращения.

EGF/2007/006 Piemonte/Италия

От 1 298 работници, възползвали се от съфинансираните от ЕФПГ мерки, 48,9 % са били отново на работа в края на срока на прилагане (включително 5-има, започнали собствен бизнес). Трудово-правният статут на други 51,1 % не беше докладван. Специално внимание при интервенцията беше обърнато на стимулирането на жени и работници на възраст над 55 години да останат на пазара на труда. Голям процент от работниците на възраст над 40 години успяха да си намерят нова работа, а постигнатият с помощта на тези мерки процент на повторно наетите на работа по-възрастни работници е особено висок за региона. Благодарение на преквалификацията работници от текстилния сектор преминаха към други, по-конкурентоспособни производствени сектори.

EGF/2007/005 Sardegna/Италия

От 1044 работници, възползвали се от съфинансираните от ЕФПГ мерки, италианските органи са докладвали за 6,2 %, които са били отново на работа след изтичане на срока на прилагане (включително 1 работник, започнал собствен бизнес). Трудово-правният статут на други 93,8 % не беше докладван.

EGF/2007/007 Lombardia/Италия

От 1 215 работници, възползвали се от съфинансираните от ЕФПГ мерки, 45,8 % са били отново на работа в края на срока на прилагане. Трудово-правният статут на други 54,2 % не беше докладван.

EGF/2008/001 Toscana/Италия

От 1 352 работници, възползвали се от съфинансираните от ЕФПГ мерки, в края на срока на прилагане 65,6 % са били отново на работа (включително 2-ма, започнали собствен бизнес), а 26 % са били безработни или неактивни. Трудово-правният статут на други 8 % не беше докладван.

Италианските органи ще представят по-подробна информация за посочените по-горе три случая, за да може Комисията да стигне до заключение за успеваемостта на интервенциите на ЕФПГ.

EGF/2007/008 Текстил/Малта

От 672 работници, възползвали се от съфинансираните от ЕФПГ мерки, 65,5 % са били отново на работа в края на срока на прилагане (включително 24, започнали собствен бизнес). Благодарение на интервенцията на ЕФПГ работниците, засегнати от съкращения, получиха помощ за повторна интеграция на пазара на труда, която беше по-добре адаптирана към техните нужди. Впоследствие те срещнаха по-малко затруднения от социално-икономически характер. Малта смята професионалното ориентиране за много полезно, тъй като то е позволило на много работници, които не са знаели за наличието на възможности за заетост в други сектори, да обмислят възможността за работа извън текстилния сектор. Тъй като професионалните умения на повечето работници са били с ограничена приложимост в други сектори, използването на схема за субсидиране на трудовите възнаграждения е насърчило работодателите да им предоставят възможности за заетост. Използването на схемата за предоставяне на безвъзмездни средства за създаване на нови предприятия също се отчита като постижение.

EGF/2007/010 Lisboa-Alentejo/Португалия

От 558 работници, възползвали се от съфинансираните от ЕФПГ мерки, 19,5 % са били отново на работа в края на срока на прилагане (включително 11, започнали собствен бизнес). Този сравнително нисък процент следва да бъде разглеждан на фона на структурните проблеми в автомобилния сектор, които предхождаха световната финансова и икономическа криза и които тя задълбочи. През последното тримесечие на 2008 г., когато изпълнението на мерките приключи, броят на регистрациите на нови автомобили в Европа падна средно с 20 %[9]. Въпреки неблагоприятната ситуация, програмите за признаване и валидиране на индивидуалните умения на работниците с най-ниска образователна квалификация им дадоха по-добро начало в търсенето на работа. Мерките на ЕФПГ обикновено бяха допълвани от други мерки, в това число някои съфинансирани мерки по линия на Европейския социален фонд.

EGF/2008/002 Delphi/Испания

От 1 589 работници, възползвали се от съфинансираните от ЕФПГ мерки, 10,7 % са били отново на работа в края на срока на прилагане (включително 8, започнали собствен бизнес). Според заключителния отчет този нисък процент следва да бъде разглеждан на фона на бързото влошаване на ситуацията на пазара на труда в Андалусия по това време. През февруари 2009 г., в края на срока на прилагане, заетостта е била с 6,6 % по-ниска в сравнение с февруари 2008 г. Испанските органи са продължили със собствени средства да предлагат обучение за конкретни целеви групи до 31 юли 2009 г. Въпреки неблагоприятната икономическа обстановка, към края на 2009 г. бяха налице добри изгледи за повторна интеграция на пазара на труда на приблизително 600 от съкратените работници на Delphi.

EGF/2008/003 Alytaus Tekstile/Литва

От 619 работници, възползвали се от съфинансираните от ЕФПГ мерки, 53,3 % са били отново на работа след изтичане на срока на прилагане (включително 11, започнали собствен бизнес).

Таблица 5 — резултати, докладвани в получените през 2009 г. заключителните отчети

[pic]

4.5. Финансов отчет

4.5.1. Финансово участие от ЕФПГ

През 2009 г. бюджетният орган предостави 10 участия под формата на помощ от ЕФПГ на обща стойност 52 349 047 EUR, което представлява 10,5 % от годишната максимална сума , с която разполага ЕФПГ (таблица 2). Всички 10 плащания бяха извършени от бюджета за 2009 г., въпреки че шест от тях бяха изплатени в началото на 2010 г.

Съгласно точка 28 от междуинституционалното споразумение от 17 май 2006 г.[10], с което се определя бюджетната рамка на ЕФПГ, годишната максимална сума, с която разполага фондът, не може да надхвърля 500 млн. EUR, които могат да се вземат от всеки съществуващ марж под тавана за глобалните разходи за предходната година и/или от прекратените бюджетни кредити за поети задължения от предходните две години, с изключение на свързаните с функция 1Б във финансовата рамка. Освен това в член 12 от Регламента за ЕФПГ е постановено, че поне 25 % от годишната максимална сума трябва да е на разположение на 1 септември всяка година, за да се покрият възникналите нужди до края на годината.

Бюджетните кредити за поети задължения за предоставените през 2009 г. средства бяха прехвърлени от резерва към бюджетния ред на ЕФПГ. Следваната през 2009 г. практика по отношение на бюджетните кредити за плащания беше техен източник да бъде бюджетът на ЕСФ заради близостта на политиките, предвид това, че годишните потребности на ЕФПГ до момента възлизат на едва 1 % от отпуснатото за плащания по ЕСФ. За да се избегне объркване по отношение на използването на бюджетните ресурси по различните инструменти, през 2009 г. Комисията започна да търси алтернативни източници на бюджетни кредити за плащания, когато това е възможно и целесъобразно и няма риск от забавяне на обработката на искането за трансфер.

Има редица обяснения на факта, че едва 10,5 % от наличната годишната максимална сума е била използвана през 2009 г.: само 13 държави-членки са подали заявление за помощ от ЕФПГ, а процесът — от съставяне на заявление, през неговата обработка до получаването на окончателно решение на бюджетния орган, може да бъде дълъг и сложен. Сред причините за неподаване на заявление за помощ от ЕФПГ могат да се посочат следните причини: държавите-членки предпочитат да използват ЕСФ, особено в случаи, в които делът на участие на ЕСФ е по-висока от този на ЕФПГ; трудности при намиране на подходящо национално финансиране в средата на бюджетната година; недостиг на служители на централно ниво и липса на опит с процедурите на ЕФПГ; дълги периоди на финансова несигурност, в очакване на решението на бюджетния орган; и политическо решение да не се използват средства от ЕФПГ. Налице са също доказателства, че някои държави-членки са изчаквали влизането в сила на изменения регламент за ЕФПГ, преди да подадат своите заявления.

Натрупвайки повече опит, държавите-членки в бъдеще ще могат по-безпроблемно да изготвят и подават своите заявления за участие от ЕФПГ. Очаква се също улеснените процедури по оценка и вземане на решение, въведени в края на 2009 г. (вж. раздел 4.2), да спомогнат за по-ефективната работа на ЕФПГ.

4.5.2. Разходи за техническа помощ

Съгласно член 8, параграф 1 от Регламента за ЕФПГ до 0,35 % от наличните финансови ресурси за годината (максимум 1,75 млн. EUR) може да бъдат предоставени под формата на техническа помощ (по инициатива на Комисията) за дейности като информация, административна и техническа поддръжка, мониторинг, одит, контрол и оценка, необходими за прилагането на Регламента за ЕФПГ. През 2009 г. беше налична сумата от 690 000 EUR за техническа помощ[11] за изброените в таблица 6 дейности. Беше използван бюджетен ред за Техническа помощ в рамките на ЕФПГ (04.010414).

Не беше отправено искане за останалите налични за годината 1 060 000 EUR за техническа помощ.

Таблица 6 — разходи за техническа помощ за 2009 г.

Техническа помощ за 2009 г. описание и суми, предложени от Комисията | Изразходвани средства |

EUR | EUR |

Информация (напр. уебсайт, публикации и аудиовизуални дейности) | 160 000 | 67 069,39 |

Административна и техническа помощ — срещи с лицата за контакт на ЕФПГ — обмен на най-добри практики между държавите-членки (дейности по създаване на мрежи) | 70 000 160 000 | 40 200,00 99 539,48 |

Оценка (подготвителни дейности за средносрочната оценка на ЕФПГ, както е определена в член 17, параграф 1, буква а) от Регламента за ЕФПГ) | 300 000 | 0 EUR (тези дейности ще бъдат извършени през 2010 г.) |

Мониторинг, одит и контрол: не е използвано финансово участие за тези категории (извършените през 2009 г. одити бяха финансирани от източници на Европейската комисия) |

Общо | 690 000 | 206 808,87 |

4.5.3. Докладвани или приключени случаи на нередности

През 2009 г. на Комисията не бяха докладвани нередности съгласно Регламента за ЕФПГ. Нямаше приключени случаи на нередности през 2009 г. съгласно Регламента за ЕФПГ.

4.5.4. Прекратяване на финансовото участие от ЕФПГ

В член 15, параграф 2 от Регламента за ЕФПГ са предвидени процедурите за прекратяване на финансовото участие от ЕФПГ. Първите четири участия от ЕФПГ бяха прекратени през 2009 г.

Таблица 7 — досиета, прекратени през 2009 г.

(всички суми са посочени в EUR) | EGF/2007/001 Peugeot / Франция | EGF/2007/003 BenQ / Германия | EGF/2007/004 Perlos / Финландия | EGF/2007/008 Текстил / Малта |

Дата на заявлението | 9.3.2007 г. | 27.6.2007 г. | 18.7.2007 г. | 12.9.2007 г. |

Година на одобрение от бюджетния орган | 2007 г. | 2007 г. | 2007 г. | 2008 г. |

Дата за предаване на заключителния отчет | 8.9.2008 г. | 26.12.2008 г. | 17.1.2009 г. | 11.3.2009 г. |

Дата на писмото за прекратяване на участието | 18.11.2009 г. | 1.9.2009 г. | 1.9.2009 г. | 25.6.2009 г. |

Предоставено участие от ЕФПГ (50 %) | 2 558 250 | 12 766 150 | 2 028 538 | 681 207 |

Удостоверен дял на ЕФПГ в действителните разходи (50 %), както е посочен в заключителните отчети | 2 353 583 | 10 273 723 | 1 321 253 | 318 920 |

Неизразходвани средства, възстановени на Комисията през 2009 г. | 204 667 | 2 492 427 | 707 285 | 362 287 |

За тези четири досиета общата сума на неизразходваните средства, възстановени на Комисията в бюджета 2009 г., възлиза на 3 766 666 EUR.

Държавите-членки не са използвали изцяло предоставените участия от ЕФПГ по различни причини. Макар че държавите-членки се насърчават да изготвят реалистични проектобюджети за предложения съгласуван пакет персонализирани услуги, е възможно не всички поискани ресурси да се окажат необходими по време на изпълнението на мерките. В някои случаи е възможно броят работници, нуждаещи се от помощ, да е бил надценен (напр. броят работници, които са в състояние да си намерят работа без помощта от ЕФПГ, може да се окаже по-висок от първоначално предвидения), някои работници може да предпочетат прилагането на не толкова скъпоструващи мерки или пък да участват в дадена мярка за по-кратък период от предвидения, тъй като са си намерили нова работа. Друга възможна причина за по-ниските разходи е закъснение при въвеждането на мерките. Очаква се с натрупването на опит държавите-членки да подобрят бюджетирането на мерките и прогнозирането на участието на работниците.

4.5.5. Други възстановявания на суми

Освен показаните в таблица 7 възстановени суми, едно участие от ЕФПГ, предоставено през 2007 г., беше изцяло възстановено на Комисията: 1 258 030 EUR за заявление EGF/2007/002 (Renault), което беше оттеглено от френските органи през 2009 г. Освен това на германските органи бяха възстановени 1 588,55 EUR лихви, които те възстановиха на Комисията.

4.6. Дейности по предоставяне на техническа помощ, предприети от Комисията

4.6.1. Информация и публичност

Интернет сайт

Съгласно член 9 от Регламента за ЕФПГ на Комисията е възложена отговорността да „създаде интернет сайт, достъпен на всички езици на Общността, за да предоставя информация за ЕФПГ, указания за подаването на заявления, както и актуална информация за приетите и отказани заявления, изтъквайки ролята на бюджетния орган.“

Съобразно изискванията на член 9 създаденият от Комисията интернет сайт на ЕФПГ ( http://ec.europa.eu/egf ) е на разположение на 22 езика на Общността (всички езици с изключение на ирландски). През 2009 г. страницата беше реорганизирана за по-голямо удобство при ползване.

Като пряк резултат от направените през 2009 г. подобрения броят на посетителите и посетените страници нарасна съответно със 120 % и 138 %. На интернет сайта на ЕФПГ бяха отчетени 83 719 посетители и 195 768 посетени страници.

Информационен видеоматериал

На аудиовизуалните медии на всички 27 държави-членки беше предоставен информационен видеоматериал. Той имаше 28 излъчвания (по 19 телевизионни канала, 8 радиостанции, 1 онлайн вестник) в 9 държави-членки (BE, DE, ES, FR, IE, IT, MT, RO и SI) и 3 държави извън ЕС (Черна гора, Русия и Конго). Излъчванията са достигнали до най-малко 7 164 750 човека[12].

Евробарометър

Специалното издание на Евробарометър относно европейската политика по заетостта и социалната политика („European employment and social policy“) от м. юни 2009 г. включваше въпрос относно ЕФПГ, който вече беше задаван в Евробарометър 70 (октомври 2008 г.), за да се наблюдава осведомеността за фонда.

Възможните отговори на въпроса „ Чували/чели ли сте някога за Европейския фонд за приспособяване към глобализацията — фонд за подпомагане на пострадалите от глобализацията?“ бяха:

„Да, и съм много добре запознат с неговата дейност“, или

„Да, но не съм много добре запознат с неговата дейност“, или

„Не, никога не съм чувал или чел за него“.

Резултатите през 2009 г. показват леко подобрение в нивото на осведоменост за фонда в сравнение с предходната година: 26 % от отговорилите в ЕС са чували за ЕФПГ, като 4 % от тях са посочили, че са „много добре запознати“ с неговата дейност. 71 % от анкетираните са отговорили, че никога не са чували за ЕФПГ — техният дял се запазва висок и не се отбелязва подобрение в сравнение с предходната година.

Други действия за популяризиране на фонда, проведени през 2009 г.

През 2009 г. бе публикувана серия от плакати на ЕФПГ в различни формати, на всички езици на ЕС, както и на китайски, турски, арабски и урду. Бяха разпространени 57 000 екземпляра в държавните служби по заетостта в ЕС и сред обществеността.

В броя от м. март 2009 г. на „Социалната програма“ — изданието на Комисията по трудовата заетост и социалните въпроси — бяха включени както ЕФПГ, така и Европейския социален фонд като инструменти за смекчаване на последиците от икономическата и финансова криза върху пазара на труда.

Комисията обмисля използването на допълнителни канали за разпространение на информация за ЕФПГ, като например раздел „Социална Европа“ във Фейсбук.

4.6.2. Срещи с националните органи и социалните партньори

На 9 юли 2009 г. в Брюксел се проведе четвъртата среща на „Експертната група за лицата за контакт на Европейския фонд за приспособяване към глобализацията“, съставена от представители на държавите-членки.

На 11 декември 2009 г. в Малта се проведе семинар на ЕФПГ по създаване на мрежи във връзка с прилагането на ЕФПГ в държавите-членки, където бяха посочени както добрите практики, така и неразрешените въпроси и проблеми. Събитието беше изключително полезно.

5. Тенденции

Нарастващият броя случаи на заявления за участие от ЕФПГ води до повече налични данни, въз основа на които да бъдат набелязани тенденции при заявленията и за добиване на обща представа за посоката на действията на фонда. Към момента Комисията използва данни за 2007, 2008, 2009 и част от 2010 г., на чиято основа вече могат да бъдат посочени някои примери. Данните, съдържащи се в трите посочени по-долу три графики, са свързани с 57 заявления, получени до 30 април 2010 г.

Графика 1: Брой работници от целевата група, по държави-членки

[pic]

Италия оглавява списъка на държавите-членки с общо 8300 работници от целевата група за помощ, докато Чешката република и България са поискали помощ едва за приблизително 650 работници.

Графика 2: Брой работници от целевата група, по сектори

[pic]

Сред най-засегнатите сектори на първо място е автомобилната промишленост с повече от 12 000 работници от целевата група, следван от текстилния сектор — с повече от 11 000 работници[13].

Графика 3: Средни суми на помощта от ЕФПГ по сектори

[pic]

Графика 3 илюстрира средната стойност на помощта от ЕФПГ за работник в различните сектори. Работниците в секторите „техническо обслужване на въздухоплавателни средства“ и „основни метали“ са получили най-високи средни суми помощ от ЕФПГ (приблизително 10 000 EUR на работник), следвани от работниците от автомобилната промишленост (почти 8000 EUR на работник) и от сектора „механика/електроника“ (повече от 7000 EUR на работник). Най-ниските средни суми са отчетени в секторите „облекло“, „строителство“, „мебели“ и „търговия на дребно“ (приблизително 1000 EUR на работник).

Читателите, които се интересуват, могат да намерят повече резултати и тенденции в „Статистически портрет на ЕФПГ 2007—2010 г.“ (Statistical portrait of the EGF 2007-2010’), който ще бъде достъпен на уебсайта на ЕФПГ (http//ec.europa.eu/egf) от лятото на 2010 г.

Приложение 1

Автомобилна промишленост (NACE: производство на автомобили, ремаркета и полуремаркета, разделение № 29) |

№ | Държава-членка | Досие |

EGF/2007/001 | FR | Peugeot |

EGF/2007/010 | PT | Lisboa-Alentejo |

EGF/2008/002 | ES | DELPHI |

EGF/2008/004 | ES | Castilla Leon |

EGF/2009/007 | SE | Volvo |

EGF/2009/009 | AT | Steiermark |

EGF/2009/013 | DE | Karmann |

EGF/2009/019 | FR | Renault |

EGF/2010/002 | ES | Cataluña |

EGF/2010/004 | PL | Wielkopolskie |

Текстил (NACE: Производство на текстил, разделение № 13) |

№ | Държава-членка | Досие |

EGF/2007/005 | IT | Sardegna |

EGF/2007/006 | IT | Piemonte |

EGF/2007/007 | IT | Lombardia |

EGF/2008/001 | IT | Toscana |

EGF/2008/003 | LT | Alytaus tekstilė |

EGF/2008/005 | ES | Catalonia |

EGF/2009/001 | PT | North/Centre |

EGF/2009/004 | BE | Oost-West Vlaanderen |

EGF/2009/005 | BE | Limburg |

EGF/2010/009 | ES | Valencia |

Мобилни телефони (NACE: Производство на компютърна и комуникационна техника, електронни и оптични продукти, разделение № 26) |

№ | Държава-членка | Досие |

EGF/2007/003 | DE | BenQ |

EGF/2007/004 | FI | Perlos |

EGF/2009/002 | DE | Nokia |

Облекло (NACE: Производство на облекло, разделение № 14) |

№ | Държава-членка | Досие |

EGF/2007/008 | MT | Текстил |

EGF/2009/018 | LT | Облекло |

EGF/2010/003 | ES | Galicia |

EGF/2010/014 | SI | Mura |

Битови уреди (NACE: Производство на електрически съоръжения, разделение № 27) |

№ | Държава-членка | Досие |

EGF/2009/006 | IT | Gruppo Merloni |

EGF/2009/010 | LT | AB Snaige |

Механика/електроника (NACE: Производство на машини и оборудване, разделение № 28) |

№ | Държава-членка | Досие |

EGF/2009/015 | DK | Danfoss Group |

EGF/2009/031 | DK | Linak |

EGF/2010/001 | DK | Nordjylland |

EGF/2010/006 | PL | H.Cegielski-Poznań |

EGF/2010/013 | PL | Podkarpackie |

Печатна промишленост (NACE: Печатна дейност и възпроизвеждане на записани носители, разделение № 18) |

№ | Държава-членка | Досие |

EGF/2009/026 | NL | Noord Holland и Utrecht |

EGF/2009/027 | NL | Noord Brabant и Zuid Holland |

EGF/2009/028 | NL | Limburg |

EGF/2009/029 | NL | Gelderland и Overijssel |

EGF/2009/030 | NL | Drenthe |

Компютри (NACE: Производство на компютърна и комуникационна техника, електронни и оптични продукти, разделение № 26) |

№ | Държава-членка | Досие |

EGF/2009/008 | IE | Dell |

Електронно оборудване (NACE: Производство на компютърна и комуникационна техника, електронни и оптични продукти, разделение № 26) |

№ | Държава-членка | Досие |

EGF/2009/023 | PT | Qimonda |

EGF/2010/008 | AT | AT&S |

EGF/2010/011 | NL | NXP Semiconductors |

Керамика (NACE: Производство на изделия от други неметални минерални суровини, разделение № 23) |

№ | Държава-членка | Досие |

EGF/2009/014 | ES | Valencia |

Строителство (NACE: Строителство на сгради, разделение № 41) |

№ | Държава-членка | Досие |

EGF/2009/011 | NL | Heijmans |

EGF/2009/017 | LT | Строителство |

Основни метали (NACE: Производство на основни метали, разделение № 24) |

№ | Държава-членка | Досие |

EGF/2009/022 | BG | Kremitkovtsi AD |

EGF/2010/007 | AT | Steiermark-Niederoesterreich |

Техническо обслужване на въздухоплавателни средства (NACE: Ремонт и инсталиране на машини и оборудване, разделение № 33) |

№ | Държава-членка | Досие |

EGF/2009/021 | IE | SR Technics |

Издателска дейност (NACE: Издателска дейност, разделение № 58) |

№ | Държава-членка | Досие |

EGF/2009/024 | NL | Noord Holland и Zuid Holland |

EGF/2009/025 | NL | Noord Brabant |

Мебели (NACE: Производство на мебели, разделение № 31) |

№ | Държава-членка | Досие |

EGF/2009/016 | LT | Мебели |

Търговия на дребно (NACE: Търговия на дребно, без търговията с автомобили и мотоциклети, разделение № 47) |

№ | Държава-членка | Досие |

EGF/2010/010 | CZ | Unilever |

Търговия на едро (NACE: Търговия на едро, без търговията с автомобили и мотоциклети, разделение № 46) |

№ | Държава-членка | Досие |

EGF/2010/012 | NL | Noord Holland ICT |

Кристално стъкло (NACE: Производство на изделия от други неметални минерални суровини, разделение № 23) |

№ | Държава-членка | Досие |

EGF/2009/012 | IE | Waterford Crystal |

Дограма и други изделия от дървен материал (NACE: Производство на дървен материал и дограма и други изделия от дървен материал и корк, без мебели, разделение № 16) |

№ | Държава-членка | Досие |

EGF/2009/020 | ES | Castilla La Mancha |

Скални материали/мрамор (NACE: Производство на изделия от други неметални минерални суровини, разделение № 23) |

№ | Държава-членка | Досие |

EGF/2010/005 | ES | Valencia |

[1] Регламент (ЕО) № 1927/2006 от 20 декември 2006 г. за създаване на Европейски фонд за приспособяване към глобализацията, OВ L 406, 30.12.2006 г., стр. 1, поправен за всички езикови версии с ОВ L 48, 22.2.2008 г., стр. 82, а само за английски език — с OJ L 202, 31.7.2008 г., стр. 74.

[2] Регламент (ЕО) № 546/2009 на Европейския парламент и на Съвета от 18 юни 2009 година за изменение на Регламент (ЕО) № 1927/2006 за създаване на Европейски фонд за приспособяване към глобализацията, OВ L 167, 29.6.2009 г.

[3] Съобщение на Комисията до Европейския съвет относно Европейски план за икономическо възстановяване, COM(2008) 800 окончателен от 26.11.2008 г.

[4] Предложение за регламент на Европейския парламент и на Съвета за изменение на Регламент (ЕО) № 1927/2006 за създаване на Европейски фонд за приспособяване към глобализацията, COM(2008) 867 от 16.12.2008 г.

[5] В регламента за изменение, приет от Европейския парламент и Съвета през 2009 г. (OВ L 167, 29.6.2009 г.), се предвижда временно увеличаване на процента на съфинансиране от 50 на 65 % (а не 75 %, както беше предложено) до датата 31 декември 2011 г. , определена за дата на приключване на дерогацията във връзка с кризата.

[6] Девет заявления през 2007 г. и пет през 2008 г. (едно оттеглено заявление, което по-късно беше повторно подадено, при броенето е отчетено само веднъж: EGF/2008/002 Delphi/ES).

[7] печатна промишленост (5), автомобилна промишленост (4), текстил (3), строителство (2), битови уреди (2), механика/електроника (2), издателска дейност (2), мобилни телефони (1), компютри (1), кристално стъкло (1), керамика (1), мебели (1), изделия от дървен материал (1), основни метали (1), електронно оборудване (1), облекло (1), техническо обслужване на въздухоплавателни средства (1).

[8] Тази таблица е съставена от Комисията въз основа на мерките, предложени от държавите-членки и одобрени от бюджетния орган. Тя не съответства напълно на методологията на Евростат, описана в „ База данни за политиката на пазара на труда – методология – преработена версия от юни 2006 г. “ (Labour market policy database — Methodology — Revision of June 2006), тъй като някои от мерките, съфинансирани от ЕФПГ (помощи за търсене на работа, помощи за обучение, средства за дневни разходи по време на обученията или при други активни мерки на пазара на труда, помощи за мобилност), не отговарят на нито една от нейните категории. Категорията на класификацията на Евростат, за която в тази таблица е посочено „не се прилага“, не е била предложена от държавите-членки в 10-те интервенции от страна на ЕФПГ, одобрени през 2009 г.

[9] Съобщение на Комисията „В отговор на кризата в европейската автомобилна промишленост“, COM(2009) 104.

[10] ОВ C 139, 14.6.2006 г., стр. 1.

[11] ОВ L 132, 29.5.2009 г., стр. 10.

[12] Този резултат не включва изтеглените видеоматериали от уебсайта на аудиовизуалната служба на Комисията, нито излъчвания или повторни излъчвания в Интернет или чрез спътник.

[13] За по-подробна разбивка вж. приложение 1.